钦定古今图书集成/理学汇编/字学典/第098卷 > 萧子云
## 钦定古今图书集成/理学汇编/字学典/第098卷 > 萧子云

按《梁书》本传：“‘萧子云，字景乔，子恪第九弟也。善草隶
书，为世楷法。自云善效锺元常、王逸少，而微变字体’。
答敕云：‘臣昔不能拔赏，随世所贵，规摹子敬，多历年
所。年二十六，著《晋史》至《二王列传》。欲作论草隶法，言
不尽意，遂不能成，略指论飞白一势而已。十许年来，
始见敕旨。《论书》一卷，商略笔势，洞彻字体’。”又以逸少
之不及元常，犹子敬之不及逸少。自此研思方悟，隶
式始变。子敬全范元常。逮尔以来，自觉功进。其书迹
雅为高祖所重。尝论子云书曰：“笔力劲骏，心手相应，
巧逾杜度，美过崔寔，当与元常并驱争先。”其见赏如
此。出为东阳太守，太清元年，复为侍中国子祭酒。
按《南史》本传：子云为东阳太守，百济国使人至建邺
求书，逢子云为郡，维舟将发，使人于渚次候之，望船
三十步许，行拜行前。子云遣问之，答曰：“侍中尺牍之
美，远流海外，今日所求，唯在名迹。”子云乃为停船三
日，书三十纸与之，获金货数百万。性吝，自外答饷，不
书好纸。好事者重加赂遗，以要其答。

按《唐书艺文志》：“萧子云《五十二体书》一卷。”

按《鼎录》，梁武帝大通元年于蒋山埋一鼎，文曰“大通
真书。”又铸一鼎，书《老子》五千言，沈之九江，并萧子云
书。

按《书断》：子云少善草行小篆，诸体兼备。而刱造小篆
飞白，意趣飘然，点画之际，若有骞举，妍妙至极，难与比肩。但少乏古风，抑居妙品。故欧阳询云：“张乌巾冠
世，其后逸少、子敬又称绝妙尔。”飞而不白，萧子云轻
浓得中，蝉翼掩素，游雾崩云，可得而语。其真草少师
子敬，晚学元常，及其暮年，筋骨亦备，名盖当世，举朝
效之。其肥钝无力者，悉非也。景乔隶书飞白入妙，小
篆、行、草、章草入能。

按《宣和书谱》：子云善正、隶、行、草小篆、飞白，而正隶飞
白尤工。正隶初学王献之，晚学锺繇，乃能研二家之
妙。梁武帝遂以为二王可以比迹。尝以飞白作一“萧’
字于建业壁间，后人取其壁入南徐海榴堂中，以为
奇观。至唐有李约，复载归洛阳仁风里，构大厦以覆
之，目曰“萧斋。”张谂特为记而序其事。今御府所藏三：
草书、千文，正书进写、《古文启》、颜回《问孝》。

按《广川书跋》：“子云书，笔迹健瘦，萦丝索铁。昔传子云
作笔，而心用胎发，故纤细不失。”